**Informatīvais ziņojums**

**“Par Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memorandu par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā”**

Informatīvais ziņojums “Par Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memorandu par ceļošanas ierobežojumu atcelšanu starp Latviju, Igauniju un Lietuvu sauszemes, dzelzceļa, gaisa un jūras transportam un sadarbību šajā jomā Covid-19 krīzes laikā” (turpmāk – informatīvais ziņojums) ir sagatavots saskaņā ar Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu pēc Ārlietu ministrijas iniciatīvas.

**1. Situācijas apraksts**

Saistībā ar Covid-19 izplatību visās Eiropas valstīs ir pieņemti dažāda veida epidemioloģiskās drošības pasākumi, kā arī robežkontroles, starptautiskā transporta un pasažieru kustības, ekonomiskās darbības un sabiedriskās pulcēšanās ierobežojumi ar mērķi ierobežot vai apturēt Covid-19 tālāku izplatību. Minētie pasākumi būtiski mazinājuši personu pārvietošanās iespējas starp valstīm un ietekmējuši vairāku tautsaimniecības sektoru darbību.

Latvijā ar Ministu kabineta 2020. gada 14. marta rīkojuma Nr. 105 “Grozījumi Ministru kabineta 2020. gada 12. marta rīkojumā Nr. 103 “Par ārkārtējās situācijas izsludināšanu”” 4.16. apakšpunktu noteikts, ka sākot ar 2020. gada 17. martu tiek atcelti starptautiskie pasažieru pārvadājumi caur lidostām, ostām, ar autobusiem un dzelzceļa transportu, izņemot pasažieru pārvadājumus ar valsts gaisa kuģiem un militāro transportu. Latvijā ārkārtējās situācijas laikā robežkontrole no Latvijas puses uz Eiropas Savienības iekšējām robežām nav atjaunota. Uz robežas ar Lietuvu un Igauniju ieceļošanas un izceļošanas aizliegumi no Latvijas puses nav ieviesti.

Latvijā ārkārtas situācija ir izsludināta līdz 9.jūnijam, Igaunijā līdz 18. maijam un Lietuvā līdz 31. maijam. Visās valstīs ir iespējama ārkārtas situācijas pagarināšana.

Latvija, Lietuva un Igaunija uz citu Eiropas Savienības (turpmāk –ES) dalībvalstu fona ir spējušas saglabāt salīdzinoši zemu un kontrolētu Covid-19 izplatību, kas piesardzīgā veidā ļauj mazināt ierobežojumus attiecībā uz starptautiskiem pasažieru pārvadājumiem, sākot ar pārvadājumu atjaunošanu starp Baltijas valstīm.

2020. gada 6. maijā Baltijas valstu premjerministri apņēmās no 2020. gada 15. maija atcelt ierobežojumus starp Baltijas valstīm.

Lai nodrošinātu pasažieru pārvadājumu atjaunošanu starp Baltijas valstīm, un mazinātu Covid-19 krīzes radītos ierobežojumus personu pārrobežu kustībai, vienlaikus ierobežotu Covid-19 izplatības riskus, **ir izstrādāts Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memorands par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā (turpmāk - saprašanās memorands)**.

**2. Par saprašanās memorandu**

2020. gada 15. maijā Latvija, Lietuva un Igaunija atceļ ierobežojumus personu pārrobežu ceļošanai starp Baltijas valstīm – starp Baltijas valstīm bez ierobežojumiem varēs ceļot Baltijas valstu valstspiederīgie un personas, kurām ir tiesības uzturēties Baltijas valstīs, ja minētās personas pēdējās 14 dienās nebūs apmeklējušas citas valstis, ja minētajām personām nebūs noteikta karantīna saistībā ar Covid-19 inficēšanos, vai pašizolācija saistībā ar Covid-19 kontaktpersonas statusu, kā arī ja minētajām personām nebūs elpošanas ceļu infekcijas pazīmes (saprašanās memoranda apsvērumi).

Lai nodrošinātu saprašanās memoranda apsvērumos minēto brīvu pārrobežu ceļošanu, saprašanās memorands paredz konceptuālu Latvijas, Lietuvas un Igaunijas apņemšanos:

1) veicināt valstu atbildīgo (*relevant*) iestāžu sadarbību, veidojot jaunus vai izmantojot esošos saziņas kanālus, nodrošinot koordinētu pieeju informācijas iegūšanai no Latvijas, Lietuvas un Igaunijas valstspiederīgajiem vai personām, kurām ir tiesības ierasties un uzturēties minētajās valstīs, kuras ceļos starp minētajām valstīm vai ieceļos minētajās valstīs no citas ES dalībvalsts vai trešās valsts ar starptautisku autotransporta, dzelzceļa, gaisa vai jūras pasažieru pārvadājumu. Neatkarīgi no tā, vai minētās personas ieceļotu Latvijā, Lietuvā vai Igaunijā, personām jāsniedz informācija par faktisko uzturēšanās vietu ierašanās valstī un par izpratni par ar Covid-19 ierobežošanu saistītajiem epidemioloģiskajiem pasākumiem, kas minētajām personām jāievēro, ierodoties Latvijā, Lietuvā vai Igaunijā (t.i. pašizolēšanās pienākums, sociālā distancēšanās un citi pasākumi, kas noteikti Latvijas, Lietuvas vai Igaunijas normatīvajos aktos par ārkārtējo situāciju) (saprašanās memoranda 1. punkts);

2) sekmēt konsultācijas par turpmākiem ierobežošanas pasākumiem vai to atcelšanu attiecībā uz robežu kontroles pasākumiem un apmainīties ar informāciju par starptautiskiem pasažieru pārvadājumiem, t.sk. par gaisa, kuģu, dzelzceļa un autotransporta satiksmes ceļu atvēršanu (saprašanās memoranda 2. punkts).

Informāciju no personām, kuras ierodas Latvijā no citām ES dalībvalstīm vai trešajām valstīm, iegūst un apstrādā 2020. gada 12. marta rīkojumā Nr. 103 “Par ārkārtējās situācijas izsludināšanu” noteiktajā apjomā sabiedrības veselības aizsardzības nodrošināšnai. Ņemot vērā, ka saprašanās memoranda 1. punkta izpilde ir nozīmīga Latvijas, Lietuvas un Igaunijas sekmīgas robežu kontroles nodrošināšanai, nosakot, kurām personām ar Latvijas, Lietuvas un Igaunijas valstspiederību vai iebraukšanas un uzturēšanās tiesībām šajās valstīs ir tiesības bez ierobežojumiem ieceļot kādā no minētajām valstīm, šķērsojot Latvijas, Lietuvas vai Igaunijas robežas vai ierodoties no citas ES dalībvalsts vai trešās valsts, kā arī ievērojot konsekvenci ar esošo Latvijas normatīvajos aktos noteikto regulējumu par ārkārtējo situāciju, proti, 2020. gada 12. marta rīkojuma Nr. 103 “Par ārkārtējās situācijas izsludināšanu” 4.19.1 apakšpunktā noteikto, par saprašanās memoranda 1. punkta izpildi atbildīgo institūciju nepieciešams noteikt Valsts robežsardzi.

Saprašanās memoranda noslēgšana nodrošinās Baltijas valstu iespēju koordinēti un laicīgi reaģēt uz izaicinājumiem, kas varētu rasties saistībā ar personu pārrobežu ceļošanas ierobežojumu atcelšanu starp Baltijas valstīm starptautisko pasažieru pārvadājumu jomā. Saprašanās memorands starptautisko publisko tiesību izpratnē nav juridiski saistoša starptautiska vienošanās.

**Saprašanās memorands ietver Latvijas, Lietuvas un Igaunijas politisko apņemšanos izveidot koordinētu pieeju informācijas apmaiņai. Saprašanās memorands neparedz konkrētus īstenošanas mehānismus vai starptautiski juridiski saistošus pienākumus – saprašanās memorands nevar tikt uzskatīts par pamatu informācijas sniegšanai Lietuvai vai Igaunijai un otrādi par personām, kuras ierodas kādā no valstīm ar starptautiskajiem pasažieru pārvadājumiem. Vienošanās par saprašanās memorandā ietvertiem jautājumiem un to īstenošanas mehānismiem nacionālā līmenī jāpanāk atsevišķi starpinstitucionālo sarunu procesā, kā arī ar Igaunijas un Lietuvas attiecīgajām iestādēm.**

Ņemot vērā minēto, **Ārlietu ministrija ierosina konceptuāli atbalstīt Igaunijas, Latvijas un Lietuvas Ārlietu ministriju saprašanās memoranda par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā noslēgšanu, ievērojot starp pusēm panākto vienošanos par saprašanās memoranda tekstu, kas ir Latvijas interesēm atbilstošs** *(Saprašanās memoranda teksts angļu valodā – pielikums Nr. 1, saprašanās memoranda tulkojums latviešu valodā –pielikums Nr. 2)*.

Iesniedzējs: ārlietu ministrs E. Rinkēvičs

Vīza: valsts sekretārs A. Pelšs

Baumanis 67016410

davis.baumanis@mfa.gov.lv